**Kjære Vg2-elever!**

Det var utrolig hyggelig å ta imot dere på mandag! Nå er dere ikke lenger de yngste på skolen, men har jobbet dere godt gjennom et helt skoleår på videregående og er klare for alt det nye som nå kommer.

For mange av dere endrer timeplanen seg mye ved at dere får mange programfag, mens andre fortsetter med samme type fag som dere hadde i fjor, f.eks. dere som går på musikk, innovasjon og ledelse og kunst, design og arkitektur. Det som er helt sikkert, er at dere går et nytt og spennende skoleår i møte.

Timeplanene deres er veldig forskjellige, noe som blir enda tydeligere pga streiken. Noen av dere merker streiken godt, mens andre ikke gjøre det. Fordi timeplanen til hver enkelt er så forskjellig, så blir også hverdagene deres forskjellige. Nå er dere et år eldre enn ved forrige skolestart, og ansvaret blir dermed enda litt større. Da er det viktig hver og en av dere forsøker å finne en gode måte å organisere hverdagen på. Dere må selvsagt møte til de timene som går, men når streiken gjør at timer ikke avholdes, kan det være smart å jobbe med enten det faget eller andre fag istedenfor å dra til byen eller hjem. Jeg vet at det å ha gode rutiner i hverdagen gjør at skolegangen blir utrolig mye lettere, og at det garantert vil lønne seg i lengden.

Det er viktig å holde god kontakt med lærerne dine, men hvis du har lyst til å prate med noen andre kan du veldig gjerne snakke med miljøteam eller skolerådgiverne. Husk det jeg sa første skoledag, at her på Molde vgs er det mange voksne som er her for at du som elev skal få en best mulig skolehverdag. For meg er det dessuten utrolig viktig at alle som er her har det trygt og godt. Ingenting er viktigere enn det.

Jeg ønsker hver og en av dere et kjempefint skoleår, og håper dere får oppleve mye fint både faglig og sosialt. Slik jeg sa første skoledag gleder jeg meg til å treffe dere igjen rundt omkring på skolen og til å ha mange gode samtaler. Husk at det er dere elever som gjør rektorlivet så rikt!

Lykke til med skoleåret, alle sammen!

Med vennlig hilsen

Leif Magne Lervik

rektor